**Az előterjesztést megtárgyalta:**

 - Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2021. november 25-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl a Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

Tájékoztatom a Tisztelt Közgyűlést, hogy a járványügyi helyzet alakulását és a központi intézkedéseket folyamatosan figyelemmel kísérve, a Hivatal és intézményei működése megfelelnek a Kormány által megalkotott rendeleteknek, a biztonságos munkavégzéshez kapcsolódó előírásoknak.

A **Jogi és Képviselői Osztály** vezetője az alábbi tájékoztatást adta a megjelent fontosabb jogszabályváltozásról és az osztály munkájáról:

A 2021. évi CII. törvénynek megfelelően, bár a veszélyhelyzet fennáll, 2021. december 31-ig továbbra is a települési önkormányzat képviselő-testülete, a fővárosi, megyei közgyűlés, illetve ezek bizottsága feladat- és hatáskörét maga gyakorolja.

2021. november 1-jén hatályba lépett a Kormány 599/2021. (X. 28.) Korm. rendelete a koronavírus elleni védőoltásnak az állami és önkormányzati intézményeknél foglalkoztatottak által történő kötelező igénybevételéről, amely kötelezővé teszi minden állami és önkormányzati szervnél foglalkoztatott személy oltását, ez alól kivételt enged állami vagy önkormányzati fenntartású intézménynél foglalkoztatottak és a közszolgálati tisztviselőkről szóló törvény hatálya alatt állók esetén, mert ebben az esetben a település vagy kerület polgármestere dönt a rendeletben foglaltak alkalmazásának elrendeléséről.

Fentiek alapján Polgármester Úr nem tette kötelezővé az oltás felvételét az oltatlan dolgozóknak a Polgármesteri Hivatalban és az érintett önkormányzati intézmények, önkormányzati tulajdonú cégek munkavállalóinál, de kérte megfontolni az oltás mihamarabbi felvételét. Polgármesteri és jegyzői együttes utasításban elrendelésre került, hogy:

- a Hivatal épületébe történő belépéstől kezdődően az ügyintézés teljes időtartama alatt az ügyfél számára kötelező a maszk használata;

- a Hivatal dolgozóinak kötelező a maszk viselése a Hivatalnak az ügyfelek részére nyitva álló területén az ügyfél fogadásának ideje alatt;

- a Hivatal épületében tartott sajtótájékoztatón résztvevő személyek számára a sajtótájékoztató időtartama alatt kötelező a maszk viselése, a maszk csak a személy felszólalásának időtartama alatt vehető le, aki a beszéd végeztével a maszkot köteles az arcára visszahelyezni.

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2021. 10. 01. - 2021. 10. 31. közötti időszakban 83 db szerződés jogi kontrolljára került sor.

Az iroda nyilvántartja a hatályos önkormányzati rendeleteket, gondoskodik azok kihirdetéséről.

2021. október 29. napján kihirdetésre került a 2021. október 28. napján tartott Közgyűlésen megalkotott, Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet módosításáról szóló 36/2021. (X.29.) önkormányzati rendelet, amely 2021. október 30. napjától hatályos.

A fenti rendelet a jogszabályi előírásoknak megfelelően megküldésre került a Vas Megyei Kormányhivatalnak, illetve a rendelet és az az által módosított rendelet feltöltésre kerültek a www.szombathely.hu honlapra és a Nemzeti Jogszabálytárba. Továbbá a lakosság értesítése a rendelet kihirdetéséről a Városi TV útján megtörtént.

A 2021. október 28-i rendes Közgyűlésen elfogadott határozatok, és a Közgyűlés jegyzőkönyve is megküldésre, illetve – a nyilvános ülést illetően – kihirdetésre és a honlapra feltöltésre került.

Az iroda végezte a Közgyűlés és a bizottságok hatáskörébe tartozó döntések jogi kontrollját.

A **Képviselői Iroda** végezte a Közgyűlés és a bizottságok hatáskörébe tartozó döntések adminisztrációját.

Az iroda elkészítette a Polgármesteri Hivatal 2021. október 1. – 2021. október 31. közti időszakára vonatkozó iktatókönyvek szerinti hivatali statisztikát:

|  |  |
| --- | --- |
| **Az iktatott ügyiratok megnevezése** | **Az iktatott ügyiratok száma** |
| **Ágazat** | **2021.10.01. - 2021.10.31.** |
| **Főszám** | **Alszám** |
| **A) PÉNZÜGYEK** | **3086** | **762** |
| A.1. Adóigazgatási ügyek | 3086 | 762 |
| **B) EGÉSZSÉGÜGYI IGAZGATÁS** | **2** | **90** |
| **C) SZOCIÁLIS IGAZGATÁS** | **265** | **1673** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **143** | **694** |
| E.1. Környezet- és természetvédelem | 54 | 38 |
| E.2. Építésügyek, településrendezés, területrendezés | 13 | 335 |
| E.3 Építésügy | 13 | 21 |
| E.4 Kommunális ügyek | 63 | 300 |
| **F) KÖZLEKEDÉS ÉS HÍRKÖZLÉSI IGAZGATÁS** | **110** | **615** |
| **G) VÍZÜGYI IGAZGATÁS** | **2** | **36** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **497** | **2137** |
| H.1. Anyakönyvi és állampolgársági ügyek | 161 | 307 |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 0 | 37 |
| H.3. A Választásokkal kapcsolatos ügyek | 2 | 4 |
| H.7. Igazságügyi igazgatás | 7 | 96 |
| H.8. Egyéb igazgatási ügyek | 325 | 1670 |
| **I) LAKÁSÜGYEK** | **70** | **612** |
| **J) GYERMEKVÉDELMI ÉS GYÁMÜGYI IGAZGATÁS** | **22** | **139** |
| **K) IPARI IGAZGATÁS** | **15** | **62** |
| **L) KERESKEDELMI IGAZGATÁS, TURISZTIKA** | **161** | **563** |
| **167M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **12** | **191** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **18** | **84** |
| **R) SPORTÜGYEK** | **2** | **2** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **150** | **2461** |
| U.1. Képviselő-testület iratai | 1 | 23 |
| U.2. Kisebbségi önkormányzat iratai | 0 | 5 |
| U.3. Szervezet, működés | 63 | 807 |
| U.4. Iratkezelés, ügyvitel | 6 | 56 |
| U.5. Személyzeti, bér- és munkaügyek | 5 | 506 |
| U.6. Pénz- és vagyonkezelés | 75 | 1045 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **0** | **1** |
| X.1. Honvédelmi igazgatás | 0 | 0 |
| X.2. Polgári védelmi, katasztrófavédelmi igazgatás | 0 | 1 |
| **ÖSSZESEN:** | **4555** | **10122** |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását.

A **Vagyongazdálkodási Iroda** az előző Közgyűlés óta folyamatosan végezte az SZMSZ-ben meghatározott feladatait. Ebben az időszakban 254 iktatott ügyiratforgalma volt. Az iroda az adott évre elfogadott vagyongazdálkodási koncepció alapján gondoskodik a kijelölt vagyontárgyak pályáztatás keretében történő értékesítéséről, ennek keretében feladata a pályázati felhívás elkészítése, a pályázat megjelentetése, meghirdetése, a beérkezett pályázatok bontása, értékelése. A sikeres pályázatot követően az iroda elkészíti az adásvételi szerződéseket, gondoskodik az ingatlan-nyilvántartással kapcsolatos feladatok ellátásáról. Gondoskodik eredménytelen pályáztatás esetén a nyitva álló határidőn belül érkezett vételi ajánlatok elbírálásáról.

A pályázatok közül kiemelt jelentőségű volt az ún. „fejlesztési csomag” megnevezésű ingatlan értékesítésére kiírt pályázat. Az érvényes ajánlattevővel a liciteljárás eredményesen zárult, hosszas egyeztetéseket követően a szerződés végleges szövege a Közgyűlés által jóváhagyásra került.

A szombathelyi 5487/32 hrsz.-ú kivett ipartelep megnevezésű ingatlan értékesítésére 2021. augusztus 9. napján kiírt pályázati eljárás eredményesen zárult, a nyertes ajánlattevő Reményik Sándor Evangélikus Óvoda, Általános Iskola és Alapfokú Művészeti Iskolával az adásvételi szerződés 2021. november 4. napján aláírásra került, az általa ajánlott 325.000.000.- Ft + ÁFA összeggel.

Az iroda a vagyonkoncepcióban nem szereplő vagyontárgyak megvételére érkező vételi szándékokat megvizsgálja, amennyiben a vagyon értékesítése lehetséges, úgy megteszi a szükséges intézkedéseket (társirodák hozzájáruló nyilatkozatának beszerzése, szakértői vélemények, értékbecslések beszerzése, árajánlatok kérése, ezt követően a vagyonrendeletben meghatározott eljárás szerint az értékesítés lebonyolítása).

Amennyiben kerékpárutak, temető stb. beruházás megvalósításához szükséges, hogy a terület önkormányzati tulajdonban legyen, az iroda gondoskodik a kisajátítási törvény szerinti ingatlanszerzés teljes körű lebonyolításáról (szakértői vélemények beszerzése, az alapján a jogosultak megkeresése vételi szándékkal, kisajátítást pótló adásvételi szerződések elkészítése, ennek hiányában a kisajátítási eljárás megindítása, a kisajátítási hatóság előtti képviselet ellátása, jogosultak kártalanításával kapcsolatos ügyintézés).

A fentiekkel kapcsolatos földhivatali ügyintézés (telekalakítási kérelmek, ingatlan-nyilvántartási kérelmek elkészítése, Földhivatalba történő benyújtása) az iroda feladata.

Az önkormányzati tulajdonú vagyontárgyak bérbeadásával, bérlőkijelöléssel, bérleti jog átruházással kapcsolatos ügyek ellátása is az iroda feladati közé tartoznak.

Az iroda készíti elő az elővásárlási jog gyakorlásával kapcsolatos nyilatkozatokat az Önkormányzat részéről.

Az iroda gondoskodik a vagyonkataszteri feladatok ellátásáról, adatszolgáltatásról, a vagyonkataszter digitális és papír alapú vezetéséről.

Teljesíti a feladatkörébe tartozó közérdekű adatigényléseket, megválaszolja a sajtómegkereséseket.

Az iroda végzi az önkormányzati tulajdonú gazdasági társaságok cégfelügyeleti feladataival kapcsolatos ügyintézést (létesítő okiratok készítése, azok módosítása, ügyvezetők munkaszerződésének elkészítése, nem kizárólagos tulajdonú társaságok taggyűlésein az Önkormányzat képviselete, üzleti tervek és beszámolók feldolgozása, alapítói hatáskörbe tartozó kérdések közgyűlési, bizottsági vagy polgármesteri döntéshozatalra történő előkészítése)

Az iroda elkészíti az építési munkákhoz, székhelyhasználathoz, rendezvényekhez kapcsolódó tulajdonosi hozzájárulásokat.

Fentieken túl az iroda gondoskodik az ingó- és ingatlanvagyonnal kapcsolatos adásvételi szerződések, ingyenes használatba adási megállapodások, térítésmentes tulajdonba adások- tulajdonba vételek, vagyonkezelési szerződések elkészítéséről.

Az iroda elkészíti a hatáskörébe tartozó közgyűlési, bizottsági előterjesztéseket és polgármesteri döntéseket.

Az **Egészségügyi és Közszolgálati Osztály** vezetője a **Szociális és Lakás Iroda** munkájáról az alábbi tájékoztatást adta:

**2021. október 13-tól 2021. november 10-ig** az irodára hatósági ügyekben beérkezett kérelmek száma az alábbiak szerint alakult:

|  |  |
| --- | --- |
| **támogatás típusa** | **száma (db)** |
| Köztemetéssel kapcsolatos ügyek | 3 |
| Adósságkezelés | 0 |
| Átmeneti támogatás | 87 |
| Krízis támogatás | 116 |
| Rendszeres gyógyszertámogatás | 19 |
| Temetési segély | 1 |
| Fűtési támogatás | 88 |
| Rendszeres gyermekvédelmi támogatás | 26 |
| Hátrányos helyzet megállapítása | 8 |
| Önkormányzati lakásban lakók lakbértámogatása | 239 |
| Nem önkormányzati lakásban lakók bérleti díj támogatása | 7 |
| **Összesen** | **594** |

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – a járványhelyzetre tekintettel telefonon történő környezettanulmányt végeznek.

Az iskolai őszi szünetben, amely 2021. október 25-től 2021. október 29-ig tartott, 85 fő gyermek vette igénybe az ingyenes szünidei gyermekétkeztetést.

A Szociális és Lakás Bizottság az októberi ülésén 5 család részére a lakáshasználatuk meghosszabbításáról döntött, 5 család részére pedig rendkívüli szociális krízishelyzetükre tekintettel önkormányzati tulajdonban lévő ingatlant jelölt ki.

A SZOVA NZrt. által megküldött, 9 db üres, helyreállítandó bérlakás pontos címét, alapterületét, szobaszámát és egyéb helyiségeinek felsorolását, komfortfokozatát, fűtési módját, valamint a felújítási költség összegét tartalmazó bérlakások listája alapján az igénylők megjelöltek 2 – 3 lakást, amelyeknek megtekintését követően nyilatkoztak arról, hogy részükre a felajánlott ingatlan megfelel-e. A bérleménykezelők a lakások megtekintését több időpont biztosításával tették lehetővé. Az egyeztetések során 80 kérelmezővel történt személyes, és több alkalommal telefonon történő konzultáció. Az egyeztetéseket követően 9 db helyreállítandó bérlakás került kijelölésre.

A **Sport és Ifjúsági Iroda** feldolgozta a 2021. évi Sport kitüntetések („Unger József-díj”, „Pünkösthy Csaba-díj”, „A Sport Támogatásáért-díj”) adományozásáról szóló felhívásra beérkezett kitüntetési javaslatokat.

Az iroda megszervezte és lebonyolította a városi Diáksport rendezvényeket: többek között az általános és a középiskolások részére különböző kategóriában asztalitenisz diákolimpiát, fiú kosárlabda diákolimpiát, valamint fiú futsal diákolimpiát.

Az iroda megszervezte és lebonyolította a Csónakázó–tó Szigetén a CSÓTÓ-SZIGETFUTÁST, valamint asztalitenisz nyílt hétvégét hirdetett és tartott meg a Szent László király utcai asztalitenisz csarnokban.

Az iroda szervezésében került lebonyolításra a Kábítószerügyi Egyeztető Fórum soron következő ülése.

Az iroda elvégezte a Vasi Diák Közösségi Szolgálat tevékenységéhez kapcsolódó adminisztratív feladatokat is.

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat, 2021. október 28. és november 10. napja között az alábbi feladatokat végezte:

Önként vállalt önkormányzati feladatok és civil területén végzett feladatok:

* Szent Márton Kártya ügyintézés,
* Babaköszöntő csomagok előkészítése,
* Kapcsolattartás a civil szervezetek képviselőivel,
* az Önkormányzati Támogatási Rendszerben regisztrációk jóváhagyása, elszámolások kezelése, lezárása,
* civil szervezetek támogatási szerződéseinek elkészítése,
* a Kulturális és Civil Alapra a beérkezett pályázatok feldolgozása.

Egészségügy területén végzett feladatok:

* októberi bizottsági, közgyűlési határozatok végrehajtása,
* Egészségügyi Szakmai Bizottság jegyzőkönyvének elkészítése,
* 2022. évi rendelési időkre beérkezett javaslatok feldolgozása, egyeztetése, hiánypótlások bekérése,
* telefonos panaszügyek intézése,
* ügyeleti feladatok ellátásával kapcsolatos egyeztetés,
* egyeztetés a járási tisztifőorvossal asszonnyal a 2020. évi beszámoló ügyében,
* Náraival az egészségügyi alapellátások ügyében kötendő megállapodás előkészítése,
* novemberi bizottsági és közgyűlési előterjesztések elkészítése (praxis pályázat, rendelési idő),
* OKFŐ és MOK vélemény bekérése praxis-pályázathoz,
* antigén gyorsteszt igénylés felmérése az intézményeknél.

Kultúra területén végzett feladatok:

* az októberi bizottsági, közgyűlési határozatok végrehajtása,
* előadó-művészeti adatszolgáltatás minősítéshez,
* 2022. évi kistelepülési könyvtári célú kiegészítő támogatáshoz szükséges

felmérés adatainak elektronikus rögzítése (ebr 42)

* novemberi bizottsági, közgyűlési előterjesztések elkészítése,
* támogatási szerződés készítése.

Köznevelés területén végzett feladatok:

* októberi bizottsági, közgyűlés határozatok végrehajtásával kapcsolatos feladatok,
* a Tankerület részére és a KIR felületen a hátrányos helyzetű és halmozottan hátrányos helyzetű óvodás gyermekekkel, és tanulókkal kapcsolatos adatszolgáltatás elkészítése,
* egyeztető megbeszélés a városi feladatot ellátó gyógypedagógusok, pszichológusok, pedagógiai asszisztensek, a GAMESZ vezetője és az óvodavezetők részvételével és az óvodavezető-szakszolgálati koordinátor közötti feladatmegosztásról,
* nyugalmazott és aktív általános és középiskolai igazgatók találkozójának lebonyolítása,
* fenntartói törvényességi ellenőrzés lebonyolítása a Szombathelyi Kőrösi Óvodában,
* vagyonellenőrzés (utóellenőrzés) lefolytatása a Szombathelyi Bartók Béla Zeneiskola és Alapfokú Művészeti Iskolában,
* 2022. évre vonatkozó Belső ellenőrzési tervek bekérése az érintett intézményektől,
* óvodavezetők szabadság nyilvántartásainak ellenőrzése,
* mesterpedagógus óvodavezetők mesterprogramja végrehajtásának ellenőrzése,
* óvodák karácsonyi ajándékozásával kapcsolatos tájékoztatás intézmények részére történő megküldése,
* novemberi bizottsági, közgyűlési előterjesztések elkészítése.

A **Közgazdasági és Adó Osztály** vezetője az alábbi tájékoztatást adta az osztály munkájáról:

* Ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról.
* Biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását.
* Figyelemmel kísérte az önkormányzat adóbevételeinek alakulását a vonatkozó központi jogszabályok módosulását.

|  |
| --- |
| **KIMUTATÁS A 2021. NOVEMBER 04-IG BEFOLYT ADÓBEVÉTELEKRŐL** |
|  |  |  |  |
| Számlák megnevezése | 2021. évi előirányzat | 2021. 11. 04-ig befolyt  | Teljesítés az éves előirányzat %-ban |
| iparűzési adó | 6 500 000 000 Ft | 7 930 321 098 Ft | 122,00% |
| építményadó | 1 234 000 000 Ft |   1 193 368 293 Ft |  96,70% |

A kimutatott adóbevételek a végrehajtás útján beszedett összegekkel együtt értendők. Az év végéig várható tényleges iparűzési adó bevételt összegét jelentősen befolyásolják majd a folyamatos végrehajtási munka eredményei, az eltérő üzleti éves adózók hátralévő befizetései, a várhatóan túlfizetésként jelentkező összegek, amivel majd év végén a könyvvezetési szabályok szerint korrigálni kell a lekönyvelhető bevételeket.

Az adóztatási munka területén a hatósági jelleg mellett törekszünk a támogató-szolgáltató tevékenységre is, amely elősegíti az adózók önkéntes teljesítésének emelkedését.

|  |  |  |  |
| --- | --- | --- | --- |
|  |  |  |  |

A **Főépítészi Iroda** vezetője az alábbi tájékoztatást adta az iroda munkájáról:

Az iroda az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, szakhatósági állásfoglalásokat és hatósági bizonyítványokat adott ki. Az irodát személyesen felkereső ügyfeleknek, tervezőknek szóban és írásban egyaránt nyújtott tájékoztatást.

Közreműködött az északi iparterület rendezésével, a terület kiajánlásával, értékesítésével kapcsolatos feladatok ellátásában, a kérdések megválaszolásában. Egyeztetéseket szervezett és folytatott le a terület jövőbeni csapadékvíz elvezetésével, annak tervezésével kapcsolatban a Vízügyi Igazgatósággal és a Solvex Kft.-vel. Áttekintette a Laktanya B terület fejlesztéséhez szükséges közlekedési beruházásokat, megvizsgálta az építési tilalom elrendelésének feltételeit és számba vette a várható eredményeit.

A **Hatósági Osztály** vezetője az alábbi tájékoztatást adta az osztály munkájáról:

Az **Általános Hatósági Iroda** 2021. október havi munkavégzéséről az alábbiakban adok tájékoztatást.

Az Általános Hatósági Irodához tartozó *anyakönyvvezetők* munkája során 2021. október 1-31. között az alábbi új anyakönyvi események történtek:

* születés anyakönyvezése: 161,
* házasságkötés: 34,
* haláleset anyakönyvezése: 166.

Az anyakönyvvezetők végzik emellett papíralapú bejegyzések, adatváltozások rögzítését az Elektronikus Anyakönyvbe. 2021. október 1 - 31. között a bejegyzett események száma az alábbiak szerint alakult:

* születési események és ehhez kapcsolódó változások: 400,
* házassági bejegyzések és ehhez kapcsolódó változások: 96,
* halotti bejegyzések: 12.

Az anyakönyvvezetőknek 2021. február 1. óta feladata a házassági szándékbejelentéssel egyidejűleg a hivatalból kiállításra kerülő személyazonosság igazolására alkalmas hatósági igazolványok kiállításához szükséges arcképmás, aláírás, valamint ujjnyomat felvételezése, ha a házassági név eltérő lesz a születési névtől vagy a házasságkötés előtt közvetlenül viselt névtől. 2021. október hónapban 43 ügyben kellett elvégezni ezeket a feladatokat.

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban a házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről.

A házasságkötések mellett a rendezvényszervezők 2021. októberben közreműködtek 1 polgári temetésen is.

Továbbá az alapfeladatokon túl a városi ünnepségeken is közreműködtek:

* október 6-án az aradi vértanúk megemlékezésén;
* október 23-án a megemlékezésen és az ünnepi közgyűlésen;
* október 29-én a halottak napi megemlékezés tisztségviselői koszorúzásán.

A *hagyatéki eljárásokban* az iroda hagyatéki ügyintézői végzik a jegyző hagyaték leltározásával kapcsolatos feladatait, fő szabály szerint azon örökhagyók esetében, akik utolsó belföldi lakóhelye Szombathelyen volt. 2021. október 1 - 31. között 106 ügyben indult meg a hagyatéki leltározás, összesen 1019 irat került iktatásra ezen eljárásokban.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett kérelmeket egyeztetik az ügyfelekkel, bizonyos esetekben hiánypótlásra kerül sor.

2021. október hónapban összesen 175 kérelem érkezett:

* 23 kereskedelmi és kulturális célú közterület-használati kérelem;
* 142 kereskedelmi tevékenységgel kapcsolatos kérelem;
* 5 teleppel kapcsolatos kérelem;
* 2 vásárüzemeltetés engedélyezésére irányuló kérelem;
* 3 piacüzemeltetés engedélyezésére irányuló kérelem.

A kereskedelmi tevékenységek végzésének feltételeiről szóló 210/2009. (IX.29.) Korm. rendelet alapján vezetett nyilvántartás felülvizsgálata során 38 nyilvántartásba vett kereskedelmi tevékenység hivatalból történő törlésére került sor.

A telepengedély, illetve a telep létesítésének bejelentése alapján gyakorolható egyes termelő és egyes szolgáltató tevékenységekről, valamint a telepengedélyezés rendjéről és a bejelentés szabályairól szóló 57/2013. (II.27.) Korm. rendelet alapján vezetett nyilvántartás felülvizsgálata során 22 nyilvántartásba vett telep hivatalból történő törlésére került sor.

A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos a statisztikai adatszolgáltatás a Központi Statisztikai Hivatal felé.

A kereskedelmi tevékenységek végzésének feltételeiről szóló 210/2009. (IX.29.) Korm. rendelet alapján a vendéglátó üzleteknek 2021. március 31-ig be kellett jelenteni a vendéglátó egység üzlettípusát (1. étterem, 2. büfé, 3. cukrászda, 4. kávézó, 5. italüzlet, bár, 6. zenés-táncos szórakozóhely, 7. munkahelyi / közétkeztetést végző vendéglátóhely, 8. gyorsétterem, 9. rendezvényi étkeztetés, 10. alkalmi vendéglátóhely, 11. mozgó vendéglátóhely). A kötelezettségről 2021. február hónapban a Vas Megyei Kereskedelmi és Iparkamara tájékoztatta a szombathelyi vendéglátó üzletek üzemeltetőit. 2021. június, illetve július hónapokban az Általános Hatósági Iroda írásban felhívta a vendéglátó üzlettípust még be nem jelentő valamennyi üzlet figyelmét a kötelezettség teljesítésére. Időközben a kormányrendeleti szabályozás kiegészült, amely alapján a jegyző, mint kereskedelmi hatóság 2021. október 31-ig köteles hatósági ellenőrzés keretében ellenőrizni a bejelentési kötelezettség teljesítését. Amennyiben a hatósági ellenőrzés során megállapításra kerül, hogy a kereskedő nem tett eleget a fenti bejelentési kötelezettségének, a jegyző a vendéglátó üzletet azonnali hatállyal a bejelentési kötelezettség teljesítéséig bezáratja. 2021. szeptemberben a Polgármesteri Hivatalban, valamint az önkormányzat hivatalos honlapján (www.szombathely.hu) közzétett hirdetményben is figyelmeztette az üzemeltetőket, majd 2021. október hónapban a Savaria Fórum című ingyenes önkormányzati hetilapban két alkalommal is közzétett felhívásban kerültek figyelmeztetésre az üzemeltetők. Mindezeken felül 2021. október hónap folyamán az iroda a vendéglátó üzlettípust még mindig be nem jelentő üzletek üzemeltetőivel egyesével megkísérelte a kapcsolatfelvételt telefonon, illetve e-mailben, felhívva a figyelmüket bejelentési kötelezettségük teljesítésére. A hatósági ellenőrzés alapján a szükséges eljárások megindításra kerültek.

Az iroda látja el az *állatvédelemmel* kapcsolatos feladatokat. 2021. október hónapban az állatvédelmi hatóság az eljárásokban összesen 6 helyszíni szemlét folytatott le, és határozatokat hozott, amelyekben a közigazgatási szabályszegések szankcióiról szóló 2017. évi CXXV. törvény alapján figyelmeztetésben részesítette az állattartót, az eb szökésének meg nem akadályozása, valamint az ebnyilvántartásba történő bejelentési kötelezettség nem teljesítése miatt, 1 esetben pedig megtiltotta az állattartást. Továbbá 1 esetben az eljárást áttette a hatáskörrel rendelkező Vas Megyei Kormányhivatal Szombathelyi Járási Hivatalhoz.

Az iroda ellátja a jegyző, mint élelmiszerlánc-felügyeleti szerv *növényvédelmi* feladatait. Ebben a hatáskörben az Iroda 2021. október 1-31. között 9 esetben állapított meg eljárási költséget a korábban elrendelt közérdekű védekezés vonatkozásában (ahol az érintett ingatlanok földhasználói nem tettek eleget védekezési kötelezettségüknek, a parlagfű virágbimbója kialakulása megakadályozásának és ezen állapotnak a vegetációs időszak végéig történő folyamatos fenntartásának).

Az Általános Hatósági Irodához tartozó *Ügyfélszolgálat* munkájáról az alábbiakban számolok be.

Az Ügyfélszolgálathoz továbbra is érkeznek megkeresések, bejelentések e-mailen és telefonon is, illetve kérnek az ügyfelek tájékoztatást. Ezek számadatai 2021. október hónapban az alábbiak szerint alakultak:

|  |  |  |
| --- | --- | --- |
| Hónap | e-mail | telefon |
| 2021. október | 162 | 78 |

A Hatósági Osztályhoz tartozó **Közterület-felügyelet** 2021. október 1 - 31. közötti időszakban végzett tevékenységéről az alábbiakban számolok be:

1. Térfigyelő ügyeleti szolgálat

A fenti időszakban a térfigyelő ügyeleti szolgálathoz összesen 143 db lakossági bejelentés érkezett. A lakossági bejelentések a Közterület-felügyelet felé elektronikus úton (e-mail), illetve távközlési eszközön keresztül történtek. Személyes bejelentés 2 esetben történt.

A Szombathelyi Rendőrkapitányság hivatalos megkeresésére 5 alkalommal került sor kamerafelvétel átadására, kiadására a hatályos jogszabályok mindenkori betartása mellett.

A térfigyelő ügyeleti szolgálat által összesen 4 esetben került sor hangszórón keresztül figyelmeztetésre, szabálysértés vagy szabályszegés elkövetése miatt 3 esetben alkalmaztak feljelentést. 62 esetben vált szükségessé egyéb intézkedés (FÉHE Nonprofit Kft. értesítése hajléktalan elszállítása ügyében, helyszíni ellenőrzés végrehajtása, lakosság tájékoztatása, IPL rendszerben adatlekérés).

A Szombathelyi Rendőrkapitányság és különböző szervezeti egységek a munkavégzésük elősegítése érdekében összesen 10 esetben kértek segítséget helyszíni intézkedések lefolytatására jobbára szabálysértések vagy szabályszegések elkövetése miatt intézkedő rendőrjárőr vagy illetékesség hiányában.

2.Reagáló egység

A reagáló egység a fenti időszakban 81 esetben alkalmazott szabálysértések észlelése esetén figyelmeztetést.

A fenti időszakban 6 esetben helyszíni bírságot, 23 esetben a gépjármű üzembentartójának távollétében helyszíni bírságot szabott ki, illetve 31 esetben alkalmaztak feljelentést, és 101 esetben foganatosítottak egyéb intézkedést. Ezekben az esetekben a FÉHE Nonprofit Kft. értesítése hajléktalan elszállítása ügyében, mentőhívás, útszakaszok biztosítása, helyszíni ellenőrzés végrehajtása, lakosság tájékoztatása vált szükségessé. A város területén több esetben hajtottak végre rendezvénybiztosítási feladatokat, illetve több helyszínen végeztek területzárást a városi utcatakarítás elvégzése miatt. A reagáló egység a gépjármű forgalomra alkalmatlan állapota miatt összesen 12 esetben kezdeményezett eljárást.

1. Közterületi járőrszolgálat

A közterület-felügyelők járőrszolgálatuk során közlekedési szabálysértés miatt 179 esetben alkalmaztak figyelmeztetést. Egyéb szabálysértések (közrendvédelmi) miatt a felügyelők 52 esetben éltek a figyelmeztetés lehetőségével, tehát összesen 231 esetben folytattak le eljárást.

Helyszíni bírságot közúti közlekedési szabálysértés megszegése miatt 61 esetben, közrend elleni szabálysértés elkövetése miatt 5 esetben alkalmaztak, összességében 66 esetben 860.000.- forint összegben.

A járőrszolgálat által mobiltelefonos applikáción keresztül összesen 26 jelzést küldtek be, amelyek további intézkedéseket igényeltek.

A fenti időszakban, a folyamatos intézkedéseknek köszönhetően a Parkerdő területén az illegális hulladék lerakások, elhelyezése folyamatosan csökkenő tendenciát mutat. Azonban a frekventált helyszíneken a fokozott jelenlét és a visszatérő ellenőrzés továbbra is biztosított.

A belváros közbiztonságának növelése és annak megszilárdítása érdekében állandó járőrpár hajtja végre a közterületi ellenőrzéseket – jelenleg is – illetve teszi meg a szükséges helyszíni intézkedéseket. A Közterület-felügyelet munkatársai minden megrendezésre kerülő városi rendezvényt biztosítottak, a belvárosban több esetben a létszám megnövelésére is sor került.

A Jáki úti temető belső közbiztonsági ellenőrzése felkérés alapján állandó, illetve a Közterület-felügyelet munkatársai közreműködtek a halottak napi megemlékezés zavartalan lebonyolításában is.

1. Mezőőri szolgálat

A mezőőri szolgálat munkatársai a külterületi részeken 4 esetben észleltek és dokumentáltak illegális szemétlerakást, melyben a szükséges intézkedéseket maradéktalanul lefolytattuk.

1. Állategészségügyi és Ebrendészeti Szolgálat

Az Állategészségügyi és Ebrendészeti Szolgálat 2021. októberi tevékenységéről az alábbiakban számolok be:

|  |  |
| --- | --- |
| 2021. október hónap | db |
| A hónap 1. napján a telepen lévő kutyák száma | 5 |
| Közterületen befogott kutya | 5 |
| Ebből a telepen a gazdának átadott kutya | 4 |
| Örökbeadott | 1 |
| Közterületen befogott, az állatkórháznak – az eb egészségügyi állapota miatt – átadott eb | 1 |
| Lakossági bejelentésre közterületen keresett, de meg nem talált kóbor eb | 9 |
| Kutyatetem | 3 |
| Egyéb állattetem (galamb, sün, macska, patkány) | 10 |
| A hónap utolsó napján a telepen lévő kutyák száma | 4 |

Fenti intézkedéseken felül hatósági eljárás keretében nem került sor állat beszállításra, illetve hatósági megfigyelésére. Ebtámadás miatt a szolgálat közreműködését a fenti időszakban nem kérték.

1. Egyéb feladatok

*Forgalomra alkalmatlan gépjárművek:* A fenti időszakban összesen 31 esetben történt észlelés. 6 db gépjármű került elszállításra, amelyből 1 gépjárművet a tulajdonos a jogszabályban előírt költségek megfizetését követően kiváltott.

A közterületről a korábbi években elszállított gépjárművek közül végleges kivonásra a fenti időszakban nem került sor.

*Büntető eljárások:* A fenti időszakban büntető eljárás kezdeményezése nem vált szükségessé.

*Illegális hulladék elhelyezés:* A hatáskörrel rendelkező Vas Megyei Kormányhivatal Környezetvédelmi, Természetvédelmi és Hulladékgazdálkodási Főosztály felé összesen 1 esetben kezdeményeztünk közigazgatási eljárást.

*Zöld területen való várakozás miatti közigazgatási eljárás:* A fenti időszakban összesen 44 esetben indítottunk közigazgatási hatósági eljárást az elkövetett szabályszegések miatt. Jelenleg 41 db közigazgatási eljárás van folyamatban.

*Egyéb:* A közterületi járőrszolgálat összesen 3 esetben – útszakasz lezárása mellett – biztosította a SZOVA NZrt. utcatakarítását, területtisztítási munkáját, amely során rendkívüli esemény nem történt.

A **Városüzemeltetési és Városfejlesztési Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a pályázatok támogatási szerződési határidejének ütemezésében, a projektek közbeszerzési munkarészeinek ellenőrzési eljárásaiban, előkészíti a Közbeszerzési Bíráló Bizottság előterjesztéseit.

A veszélyhelyzet elrendelésének időszakában a Közbeszerzési Bíráló Bizottság megszakítás nélkül végezte munkáját, határozatait a módosított ügyrendnek megfelelően távszavazás útján hozta meg. A bizottsági előterjesztéseket, a határozati javaslatok döntéshozatalra történő előkészítését, valamint a közbeszerzési eljárások bonyolítását az iroda elvégezte.

Az előző Közgyűlés óta eltelt időszak folyamatban lévő közbeszerzési eljárásait és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | **TOP Képtár eszközbeszerzés IV.**(informatikai eszközök) | Az eljárás ismételt indítása a KBB következő ülésén előterjesztésre kerül, a közbeszerzési tanácsadó állítja jelenleg össze a végleges felhívást. |
| 2. | **TOP Új bölcsőde építése**  | Ajánlattételi határidő: 2021. november 3.3 ajánlat érkezett, a legalacsonyabb összegű ajánlat nettó 114.604.364.-Ft-tal haladja meg a fedezetet (nettó 352.532.500.-Ft).Az ajánlatok értékelése folyamatban van. |
| 3. | **TOP Ferenczy utca felújítása**  | Ajánlattételi határidő: 2021. október 28. volt, amely a beérkezett 10 db kiegészítő tájékoztatásra tekintettel 2021. november 15. napjára módosult. |
| 4. | **TOP Szombathely-Balogunyom kerékpárút** | A közbeszerzési eljárás a fedezet hiányára tekintettel feltételesközbeszerzési eljárás keretében indítható a KBB soron következő ülésén. Az eljárás tanácsadó általi előkészítés stádiumában van, az auditálást követően a tervdokumentáció tervező általi véglegesítése folyamatban van. |
| 5. | **TOP Szombathely – Vép kerékpárút** | A KBB 2021. október 29-i ülésén döntött az ajánlati felhívás elfogadásáról, amely a KFF részére tanúsítvány kiállítása céljából 2021. november 4. napján felterjesztésre került (az egybeszámított becsült értékre tekintettel). |
| 6. | **Fitnesz parkok és streetball pályák kialakítása, játszóterek fejlesztése, Szőllősi kultúrház fejlesztése, Szedreskert szabadtéri színpad kialakítása ( CLLD projekt)**  | A beszerzés egy közbeszerzési eljárás keretében részajánlati körönként kerül kiírásra. A KBB következő ülésére a közbeszerzési tanácsadó általi véglegesítést követően kerül előterjesztésre. |
| 7. | **TOP – Képtár vizesblokk felújítása**  | KBB 2021. október 29-i ülésén döntött az ajánlati felhívás elfogadásáról, amely a KFF részére tanúsítvány kiállítása céljából 2021. november 8. napján felterjesztésre került (az egybeszámított becsült értékre tekintettel). |

A **Kommunális és Környezetvédelmi Iroda** ellátja a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtésével és ártalommentes elhelyezésével, valamint a zajvédelemmel kapcsolatos feladatokat.

Fentiek alapján 2021. október 11. és 2021. november 10. napja közti időszakban az ***iktatott ügyek száma 1096 db***, amelyből

* parkfenntartás 32 db
* közutak, közterületek üzemeltetése és fenntartása
* kezelői hozzájárulások (közművek elhelyezése,

közterületek bontása, útcsatlakozások kialakítása,

rendezvények) 382 db

* úthiba 51 db
* behajtási engedély 95 db
* telephely igazolások 11 db
* köztemetők üzemeltetése és fenntartása 13 db
* csapadékvíz-elvezetés 8 db
* helyi közösségi közlekedés 24 db
* a köztisztaság 81 db
* kéményseprő ipari közszolgáltatás 0 db
* az e-közműegyeztetéssel, a nem közművel összegyűjtött

háztartási szennyvíz begyűjtéséről és ártalommentes elhelyezése 0 db

 összesen: 697 db

Hatósági eljárást folytat le a fakivágási, a közterület-használati, a jegyzői hatáskörbe tartozó vízgazdálkodási (az ásott és fúrt kutak létesítési, fennmaradási, üzemeltetési, megszűntetési eljárás), zajvédelmi és hulladékgazdálkodási ügyekben.

2021. október 11. és 2021. november 10. napja közti időszakban az iktatott hatósági ügyek szám 399 db, amelyből

* fakivágás 55 db
* közterület-használat 141 db
* vízgazdálkodás 13 db
* környezetvédelem (zajvédelem és egyéb) 100 db
* hulladékgazdálkodás 90 db

Állást foglal helyi természetvédelmi ügyekben, állást foglal és intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

„Szombathely Megyei Jogú Város közigazgatási területén helyi, autóbusszal végzett, menetrend szerinti személyszállítási feladatok ellátása” tárgyában az új menetrend kialakításával kapcsolatos feladatokat elvégezte. A Blaguss által elkészített új menetrendben szereplő új megállóhelyek kialakítása elkezdődött.

Az önkormányzat kezelésében lévő zárt csatorna fedlapjainak, víznyelőrácsainak szintbeemelése, valamint javítása a városban folyamatosan történik.

A város területén lévő zárt csapadékcsatorna és víznyelő mosatása az őszi időszakban időjárástól függően folyamatosan kerül elvégzésre.

A Parkerdő területére kettő darab zárható hulladékgyűjtő konténer került kihelyezésre a kint élők kommunális hulladékának gyűjtése céljából, melynek a bérlését a város 2021. december 31-ig megrendelte, de az elszállítás díját nem az önkormányzat fizeti.

A „Vigyázzunk Együtt Szombathelyre” program keretén belül továbbra is lehetőség van az egyéni választókerületi képviselők számára önkéntes szemétszedési akciók megszervezésére. Igényeiket a képviselők folyamatosan jelzik az iroda felé.

Fenti program részeként a tavalyi évben már elindult a „Fogadj örökbe egy parkot” akció, ami tovább folytatódik az ősz folyamán. A civil szervezetek és nagyvállalatok folyamatosan jelzik a parkok és játszóterek takarítására vonatkozó szándékukat az iroda felé. Az együttműködési megállapodások megkötése folyamatosan történik.

A fenntartási feladatokat a költségvetés és kapacitás függvényében – az időjárás által is befolyásoltan - folyamatosan végzik a partnercégek (SZOVA NZRt., SZOMHULL NKft. Vasi Flóra Kft., Szkendó Kft.)

A SZOVA NZrt. a SZOMPARK Kft.-vel közösen végzi az őszi nagytakarítást 2021. november hónapban, így a Király u., Széll Kálmán u., Pázmány P. krt., Szent Flórián krt., Kassák L. u., Váci u., Fő tér, Berzsenyi tér, Szent Márton tér, Antall József tér területén. Ezen munkálatokon kívül a Nagyszálló és környékének rendbetétele is megtörtént, melyen az önkéntes tűzoltók is részt vettek.

A Szombathelyi Parkfenntartási Kft. a parkfenntartási feladatokat, mint fametszést, parkok takarítását, balesetveszélyes fák kivágását, fapótlásokat folyamatosan végzi. A járdákon és zöldfelületeken a lombok takarítása megkezdődött, a SZOVA NZrt. az utak takarítását végzi.

A redmine rendszeren keresztül, a „Szépítsük Együtt Szombathely” menüpontból, az info@szombathely.hu, a katyu@szombathely.hu, a koztisztasag@szombathely.hu e-mail címeken beérkezett lakossági és képviselői bejelentések intézése folyamatosan történik.

A kötelező útfenntartási feladatokon túl több aszfaltos járda került felújításra, és ez a továbbiakban is zajlik.

A kötelező útfenntartási feladatok mellett a téli út- és járdatakarítási terv összeállítása megtörtént.

A SZOVA NZrt. az útburkolati jelek felfestését folyamatosan végzi a rendelkezésre álló út-híd fenntartási keret, valamint az időjárás függvényében.

A **Beruházási Iroda** vezetője az alábbi tájékoztatást adja az iroda munkájáról:

**TOP-6.4.1-15-SH1-2016-00001 számú „Szombathely Megyei Jogú Város kerékpárosbarát fejlesztése”** című pályázatban megvalósuló szakaszokra a forgalomba-helyezési engedélyek rendelkezésre állnak. A kerékpártámaszok kiépítésével összefüggésben a munkaterület-átadás megtörtént, a támaszok megérkeztek. A közbringarendszer kiépítésére vonatkozó közbeszerzési eljárás fedezethiány miatt eredménytelenül zárult. Szombathely Megyei Jogú Város Közgyűlése a 2021. szeptember 30-i ülésén a 149/2021. (IX. 30.) Kgy. számú határozatával döntött a közbringa rendszer elhagyásáról.

**TOP-6.4.1.-16 számú Fenntartható városi közlekedésfejlesztés** című felhívás keretén belül a **Szombathely és Vép között tervezett kerékpárút** szakaszra vonatkozó közbeszerzési eljárás előkészítése folyamatban van.

**Szombathely-Balogunyom településeket összekötő kerékpárút** szakasz kiviteli tervdokumentációja rendelkezésre áll. A közbeszerzési eljárás előkészítése folyamatban van.

**TOP-6.5.1-16-SH1-2018-00001 "Maros és Pipitér óvoda energetikai korszerűsítése"** projekten belül az óvodák felújítási munkálatai szerződéses határidőn belül elkészültek, a műszaki-átadás átvételi eljárás lezárult.

**TOP-6.2.1-19 kódszámú „Bölcsődei férőhelyek kialakítása, bővítése”** című felhívás keretében az **„Új bölcsődei intézmény létesítése Szombathelyen”** megnevezésű pályázat keretén belül a kivitelező beszerzésére vonatkozó közbeszerzési eljárás ismételten kiírásra került, a megadott ajánlattételi határidőben 3 ajánlattevő ajánlata érkezett be, az ajánlatok műszaki-szakmai értékelése folyamatban van.

**TOP-6.2.1-15-SH1-2016-00002 Óvodák fejlesztése Szombathelyen** projekt keretében, Szombathely Megyei Jogú Város Közgyűlésének 111/2016. (IV.20.) Kgy. számú határozata alapján eljárva az engedélyes és kiviteli tervek, az építési műszaki ellenőr beszerzésre kerültek, valamint a kivitelezők beszerzése is részben megtörtént.

* **A** **Gazdag Erzsi Óvoda** tekintetében a kivitelezési munkákat vállalkozó - szerződéses határidőn belül - készre jelentette, a műszaki átadás-átvétel lezárult.
* A **Mesevár Óvoda** kerítésének építése szerződéses határidőben elkészült, a műszaki átadás-átvétel eredményesen lezárult.

**TOP-6.1.4-16 „Képtár turisztikai fejlesztése”** című pályázat: a kivitelezés műszaki átadás-átvétele eredményesen lezárult, az épületet az üzemeltető részére átadtuk. Az installációra és információs táblák beszerzésére vonatkozóan a szállítási szerződés megkötésre került, az eszközök átadás-átvétele megtörtént. Az informatikai eszközök beszerzésére vonatkozó közbeszerzési eljárás ismételt megindítása folyamatban van.

A Képtár épületébe látogatók részére fenntartott női-férfi vizesblokk felújítására vonatkozó tervezési szerződés alapján a tervek és az árazott és árazatlan tervezői költségvetés elkészültek. A műszaki ellenőr beszerzése megtörtént. A kivitelező beszerzéséhez szükséges közbeszerzési eljárás megindításához az iratanyagok összeálltak, az eljárás kiírása folyamatban van.

**TOP-6.5.1-16-SH1-2018-00002 "Oladi Szakgimnázium és Szakközépiskola energetikai korszerűsítése"**. A kivitelező beszerzésére vonatkozó II. számú közbeszerzési eljárás eredményesen zárult, a kivitelezési munkákra az IMOCENT Kft-vel kötöttünk szerződést. A kivitelezési munkák folyamatosak, a készültségi szint hozzávetőlegesen 60%-os.

**TOP-6.1.5-15-SH1-2019-00002 Ferenczy I. utcai fejlesztés:** a kivitelező beszerzésére vonatkozó közbeszerzési eljárás megindult, az ajánlattételi határidő: 2021. november 15.

**TOP-7.1.1-16-H-ERFA-2020-00780** **Szedreskert szabadtéri közösségi rendezvénytérré fejlesztése című projekt:** a kiviteli tervdokumentáció rendelkezésre áll. A közbeszerzési eljárás megindítása folyamatban van.

TOP-7.1.1-16-H-101-1 **A Tószer téri sportpálya közösségi célú fejlesztése - streetball pályák projektben:** a kiviteli tervdokumentáció rendelkezésre áll. A közbeszerzési eljárás megindítása folyamatban van.

**TOP-7.1.1-16-H-ERFA-2020-00749 jelű „Közösségi terek sportfunkciókkal való bővítése” projektben** a Szombathely, Ady tér 6027/1 hrsz., Bem József utca 2804/22 hrsz., Krúdy Gyula utca 9056/11 hrsz., Szedreskert 11727 hrsz. alatti ingatlanokon egy-egy fitnesz park kialakítására vonatkozóan a kiviteli tervdokumentációk elkészültek. A közbeszerzési eljárás megindítása folyamatban van.

**TOP-7.1.1-16-H-ERFA-2020-00750 jelű „A 11-es Huszár úti lakótelepen lévő közpark közösségi célú fejlesztése” projektben** a 11-es Huszár úti 2 db streetball pálya kialakítására vonatkozó kiviteli tervdokumentációk elkészültek. A közbeszerzési eljárás megindítása folyamatban van.

**TOP-7.1.1-16-H-ERFA-2020-00783 jelű „Játszóterek fejlesztése” projektben** aSzombathely, 3785/332 hrsz. (Nagy László-Kodály Zoltán utca) és 6615/31 hrsz. (Barátság utca) alatti ingatlanokon játszótér felújítására vonatkozóan kiviteli tervdokumentációk elkészültek. A közbeszerzési eljárás megindítása folyamatban van.

**TOP-7.1.1-16-H-ERFA-2020-00792 jelű „A Zarkaházi Szily-kastély fejlesztése a gyöngyöshermán-szentkirályi közösség számára” projektben** a tervezési szerződés aláírásra került, a tervezés folyamatban van. Az engedélyezési szintű tervdokumentáció a hatóság részére benyújtásra került. A műszaki ellenőr beszerzése megtörtént.

**TOP 7.1.1.-16-H-ERFA-2020-00781 jelű „A gyöngyösszőlősi klubház fejlesztése” projektben** a kivitelei tervdokumentáció és tervezői költségvetés rendelkezésre áll. A közbeszerzési eljárás előkészítése megkezdődött.

**TOP-7.1.1-16-H-ERFA-2020-00782 jelű „Belvárosi közösségi tér fejlesztése” projektben** a tervező beszerzésére vonatkozó eljárás eredményesen zárult, a szerződés aláírása 2021. szeptember 20-án megtörtént, a kiviteli tervdokumentáció leadási határideje a szerződéskötést követő 90 nap. A műszaki ellenőr beszerzése eredményesen zárult, a szerződéskötés megtörtént.

**KEHOP 3.2.1-15-2019-00033** **azonosító számú *„*A hulladékgazdálkodási rendszer fejlesztése Szombathely város területén, különös tekintettel az elkülönített hulladékgyűjtési, szállítási és előkezelő rendszerre”** projekttel kapcsolatosan az NFP Kft. útján az Irányító Hatósághoz kérelem került benyújtásra a Támogatási Szerződésben megjelölt projekt fizikai befejezésének 2023. augusztus 31. napjára történő módosítására. A kérelem elbírálása folyamatban van.

**Gothard kastély állagmegóvási munkái:**

Az örökségvédelmi engedélyben rögzített előírások (egyéb szakértők bevonása, engedélyek megszerzése) miatt a tervezési szerződésben rögzített, a kiviteli tervdokumentáció átadására vonatkozó határidő - 2021. augusztus 3-án - 120 nappal meghosszabbításra került. Az örökségvédelmi engedélyben rögzített feladatok megvalósításához szükséges pénzügyi fedezet megteremtésének lehetősége kidolgozás alatt van, a tervezői szerződés határidejének 2021. december 31-ig történő módosítása folyamatban van.

**1625/2021. (IX.3.) Korm. határozat szerinti 905 millió Ft támogatás:**

A Vásárcsarnok környezetének rekonstrukciójához (parkolók létesítése, út- és járdakorrekciók) készült kiviteli tervek tervfelülvizsgálatára vonatkozó ajánlatkérés megtörtént, a szerződéskötés folyamatban van.

A Víztorony környezetének fejlesztéséhez (útfejlesztések és játszótér létesítése) készült kiviteli tervek tervfelülvizsgálatára vonatkozó ajánlatkérés megtörtént, a szerződéskötés folyamatban van.

Szent István király utcai híd rekonstrukciójára vonatkozó tervezési szerződés megkötésre került, a tervezési folyamat elindult.

Belterületi útfejlesztésekkel összefüggésben a tervező beszerzésére az ajánlatkérés megtörtént.

A támogatásból megvalósuló valamennyi elem tekintetében a műszaki ellenőrre vonatkozó beszerzési eljárás megkezdődött.

**1625/2021. (IX.3.) Korm. határozat szerinti + 300 millió Ft támogatás:**

Zanati kerékpárút fejlesztése projekt:

A Zanati kerékpárút építési engedélye rendelkezésre áll. A beruházással érintett ingatlanok tekintetében az önkormányzat tulajdonjogának ingatlannyilvántartásba történő átvezetési eljárása folyamatban van.

**TOP Plusz 2.1.1-21 Önkormányzati épületek energetikai korszerűsítése projekt előkészítésével összefüggésben:**

- Savaria Mozi energetikai és belsőépítészeti fejlesztéséhez szükséges szakvélemény elkészítésétől a szakértő elállt, mivel az épületen a szükséges fejlesztések a korábbi felújítás során megvalósultak.

- Szombathely, Jászai Mari utca 4. számú ingatlan energetikai fejlesztéséhez szükséges szakvélemény elkészült.

- Szombathely, Sugár út 18. számú ingatlan (kis sportcsarnok) energetikai fejlesztéséhez szükséges szakvélemény elkészült.

- Szombathely Kőrösi Óvoda energetikai fejlesztéséhez szükséges szakvélemény elkészült.

- A gyöngyösszőlősi klubház energetikai korszerűsítéséhez szükséges szakvélemény elkészült.

- Zarkaházi kastély energetikai korszerűsítéséhez szükséges szakvélemény elkészült.

**Víziközmű ügyek, víziközmű tulajdonnal és fejlesztéssel kapcsolatos intézkedések:**

A Szombathely-Kőszeg ivóvízellátási rendszer, valamint a szennyvízelvezetési és -tisztítási rendszer részét képező települési önkormányzatok, mint ellátásért felelősök a víziközmű szolgáltatásról szóló 2011. évi CCIX. törvényben kötelezően előírt víziközmű vagyonértékelési feladatok elvégzésére a Vasivíz Zrt-vel kötöttek megbízási szerződést. A Vasivíz Zrt. a lefolytatott közbeszerzési eljárást követően a feladatra a Pátria Consult Gazdasági Tanácsadó és Vagyonkezelő Zrt-vel szerződött. A szerződésekhez kapcsolódóan a vagyonértékelés finanszírozásáról, valamint a vagyonértékelési folyamat lebonyolításához kapcsolódó pénzügyek kezeléséről szóló, finanszírozási pontosításokat rögzítő Nyilatkozat egyeztetése, véleményezése folyamatban van.

A Vasivíz Zrt. által kezdeményezett VEF-2019-48 „Energiahatékonyság fejlesztése a Vasivíz Zrt. szolgáltatási területén” nyertes pályázat megvalósításához a Konzorciumi megállapodás 2021. július 13-án aláírásra került.

A Vasivíz Zrt a Szombathely- Kőszeg Térségi víziközmű rendszeren képződött víziközmű használati díj terhére elszámolható beruházásait, felújítási-pótlási munkáit ütemezetten végzi. A 2021-2035 időszak GFT-je módosításának egyeztetése folyamatban van. A 2011. évi CCIX. törvény és az 58/2013. (II.27.) Korm. rendelet szerint a Magyar Energetikai és Közmű-szabályozási Hivatal (MEKH) jóváhagyását be kell szerezni.

A magánberuházásban kiépülő víziközművek tulajdonba adásával kapcsolatos ügyek intézése folyamatos.

**A helyi járatos buszok oldalsó felületeinek városmarketing célú fóliázására** versenyszabályzat szerinti ajánlatkérés megtörtént, az ajánlatok értékelése és a szerződéskötés előkészítése megkezdődött.

**Egyéb beadványokkal kapcsolatos feladatok végrehajtása:**

A Szombathely, Laky Demeter utcai posta újra nyitásával kapcsolatban a támogatási szerződés 2021. szeptember 15-én aláírásra került. A posta fűtéskorszerűsítése megtörtént, az elszámolással összefüggésben a kapcsolatot felvettük a Magyar Postával. 2021. november 8-án kinyitott a posta.

**Egyéb tervezések:**

* Szombathely területén, az Arany-patak vízgyűjtőjéhez tartozó csapadékvíz-elvezető rendszer vízjogi üzemeltetési engedély beszerzéséhez szükséges tervdokumentáció összeállítására a tervező beszerzése megtörtént, a tervezési szerződés aláírásra került.
* Bakó utcai nagy játszótér tervezési feladataira vonatkozóan a tervező beszerzésre került, a tervezési szerződés előkészítése folyamatban van.
* Bakó utcai parkoló: a tervfelülvizsgálatra vonatkozó szerződés megkötésre került, a tervezés folyamatban van.

A **Városfejlesztési Iroda munkájáról** az alábbi tájékoztatást adom:

A 2021-2027 európai uniós ciklus programdokumentumainak tervezete értelmében a **Terület- és Településfejlesztési Operatív Program Plusz (TOP Plusz)** forrásai finanszírozzák a megyei jogú városok fejlesztéseit. A vonatkozó pályázati felhívás tervezetének értelmében a Pénzügyminisztérium módszertani elvárásokat határoz meg az **Integrált Településfejlesztési Stratégia (ITS)**, valamint a Fenntartható Városfejlesztési Stratégia (FVS) jogszabály szerinti tartalmán felül, amely elvárások ITS-be és FVS-be történő beépítése a TOP Plusz projektek támogatásának feltétele. Az ITS-t és FVS-t a 2021-2027-es uniós ciklus elvárásainak megfelelő, a 2021-2027 programozási időszakban az egyes európai uniós alapokból származó támogatások felhasználásának rendjéről szóló 256/2021. (V.18.) Korm. rendelet, a 314/2012. (XI.8.) Korm. rendelet, valamint a Pénzügyminisztérium által kiadott módszertani kézikönyvnek megfelelően szükséges elkészíteni. Az Önkormányzat az ITS és FVS elkészítésére vonatkozóan Versenyszabályzat szerinti beszerzést folytatott le, amelynek eredményeképpen 2021. augusztus 31-én aláírásra került Szombathely Megyei Jogú Város Önkormányzata és a budapesti Városfejlesztés Zrt. között a vállalkozói szerződés. A dokumentumok elkészítésének határideje 2021. szeptember 30. volt, jelenleg azok véleményezése zajlik. A dokumentumokat az észrevételek, kért módosítások átvezetése után fogja tárgyalni a soron következő Közgyűlés.

Ezzel párhuzamosan lefolytatta az iroda a beszerzési eljárást az ún. **TOP Plusz Városfejlesztési Programterv (TVP)** elkészítésére is, amely dokumentum megléte a TOP Plusz pályázatok benyújtásának szintén előfeltétele. A Programtervet Szombathely Megyei Jogú Város Integrált Településfejlesztési Stratégiájával, Vas Megye Területfejlesztési Programjával és Vas Megye Integrált Területi Programjával összhangban szükséges elkészíteni. Szerződés szerinti határideje 2021. november 30.

A települési önkormányzatok gazdaság újraindítását célzó beruházásainak támogatásáról és egyes önkormányzatokat érintő korm. határozatok módosításáról szóló - a gazdaság újraindítását célzó egyedi fejlesztési támogatásokról szóló 1448/2021. (VII.7.) Korm. határozattal összhangban kiadott - 1625/2021. (IX.3.) Korm. határozat értelmében Szombathely Megyei Jogú Várost **905.000.000.- Ft összegű vissza nem térítendő támogatás** illeti meg az alábbi projektek megvalósítására:

* belterületi útfejlesztések,
* Gyöngyös-patak hídrekonstrukció,
* a Vásárcsarnok környékének rekonstrukciója, kapcsolódó parkolók kialakítása,
* Víztorony és környezetének fejlesztése, II. ütem.

2021. szeptember 15-én aláírásra került és ezzel hatályba lépett a Támogatói okirat, amit követett a támogatott tevékenységek részletes bemutatását és a részletes költségtervet tartalmazó „Adatlap” elkészítése, amely 2021. november 8-án benyújtásra került. A megvalósítás előkészítése folyamatban van.

**Szombathely Megyei Jogú Város Fenntartható Energia és Klíma Akcióterve (SECAP)** elkészült, már csak a következő uniós pénzügyi ciklusra tervezett fejlesztések beépítése és a forrástáblázat elkészítése hiányzik.

A **Gothard-kastély** Modern Városok Program projektben a tervtanácsi és műemlékvédelmi hatósági egyeztetések nyomán többletfeladatok jelentkeztek, melyekkel kapcsolatban megtörtént a várható költségek összeállítása. A projekt jövőjéről a jelenlegi ülésén dönt a Közgyűlés.

**A Szent Márton Terv II.** MVP projekt lezárult, a fel nem használt kb. 200 millió Ft támogatás hamarosan visszafizetésre kerül, és az egyeztetéseket követően más MVP célra felhasználhatóvá válik. A záró beszámoló benyújtásának végső határideje 2022. március 27.

A TOP közösségi szinten irányított helyi fejlesztési programja **(CLLD)** keretében valamennyi projekt rendelkezik támogatói okirattal és megkezdődött a megvalósítás.

A **Zarkaházi Szily-kastély fejlesztése a gyöngyöshermán-szentkirályi közösség számára** című projektben sikeres beszerzést követő szerződés alapján folyik a tervezés.

A **Belvárosi közösségi tér fejlesztése** projekt tervezői szerződése aláírásra került, a tervezés elindult.

A **Játszóterek fejlesztése** projektben, melyet a SZOMPARK Kft-vel konzorciumban valósít meg az Önkormányzat, befejeződött a tervezés, előkészítés alatt áll a közbeszerzési eljárás. A **Tószer téri sportpálya közösségi célú fejlesztése** projektben a tervezés befejeződött, a kivitelezésre irányuló közbeszerzési dokumentáció előkészítés alatt áll. **A gyöngyösszőlősi klubház fejlesztése** ésa **Szedreskert szabadtéri közösségi rendezvénytérré fejlesztése** című CLLD pályázatok beruházásainak tervei elkészültek. **A Közösségi terek sportfunkciókkal való bővítése** című projekt tervei már rendelkezésre állnak, csakúgy, mint a **11-es Huszár úti lakótelepen lévő közpark közösségi célú fejlesztése** című projekté. A fitnessparkok és a streetball pályák kivitelezésére vonatkozó közbeszerzési eljárás előkészítés alatt van. Ezen 6 projekt esetében a kivitelezőket egy közös közbeszerzési eljárás során fogjuk beszerezni.

**A DigIT-AGORA - Okos város, okos közösségek** című CLLD projektben az Önkormányzat konzorciumi tagként a projektmenedzsment és a szakmai terv beszerzése tevékenységeket végzi. A szakmai terv elkészítésére a vállalkozói szerződés aláírásra került 2021. október 29-én.

A nyilvánosság biztosítását az összes CLLD projektünkre nézve közösen szerezte be az Önkormányzat, a vállalkozói szerződés 2021. november 9-én aláírásra került.

Külső, támogatásban nem részesülő partnerként részt vesz az Önkormányzat a **SMACKER** nevű nemzetközi projektben, ahol az igényvezérelt közösségi közlekedés eszközeivel van lehetősége a városnak megismerkedni, és a BME, mint külső szakértő együttműködésével kidolgozni egy akciótervet reális igényvezérelt közlekedési megoldások bevezetésére.

A Horizont2020-as **JUSTNature** projekt megvalósítása 2021. szeptember 1-jén megkezdődött. A menedzsment csapat az 54 hónapos projekt ütemtervén, a megvalósítás lépéseinek felállításán és a helyi támogató csoport tagjainak kiválasztásán és meghívásán dolgozik.

A **Nemzeti Befektetési Ügynökség (HIPA)** folyamatosan közvetít beruházói érdeklődéseket Szombathelyre. November hónapban első körös megkeresések voltak.

A **Let’s Colour 2021** felhíváson „vigaszdíjként” kaptunk 54 liter favédő olajat, amelyet a SZOMPARK használ fel játszóterek faelemeinek védelmére.

A „**Gazdaság- és foglalkoztatásfejlesztési partnerség a Szombathelyi járás területén**” című projekt vonatkozásában a partnereknél a projekt megvalósítása és a szakmai tevékenység folyamatos. A menedzsment közreműködik a Kormányhivatal által kezdeményezett módosítási kérelem összeállításában.

A „**Szombathely fenntartható mobilitási tervének elkészítése (SUMP)”** projektben 2021.  szeptember-október-november hónapok folyamán a tervet készítő Trenecon Kft. forgalomszámlálást, személyes megkérdezést, valamint ún. háztartásfelvételt végzett Szombathelyen. A forgalomszámlálás első eredményeit 2021. november 9-én megkaptuk.

Az iroda előkészítette a **Tudományos és Technológiai Park** címpályázat elkészítésére szóló ajánlattételi felhívást a Claudius Ipari és Innovációs Park és az Északi Iparterület vonatkozásában.

A **TOP-6.2.1-15-SH1-2016-00002** azonosító számú, **„Óvoda fejlesztések Szombathelyen”** elnevezésű projekt esetében az elmúlt időszakban 1 óvoda volt érintett:

* a **Gazdag Erzsi Óvoda:** (Szkendó Építő és Mélyépítő Mérnöki Kft.) A kivitelező a munkát 2021. szeptember 20-án készre jelentette, ez alapján elindult a műszaki átadás-átvétel, amely 2021. október 20-án lezárásra került. Ezt követően nyújtható be a használatbavételi engedély kérelem, melynek jogszabály szerinti ügyintézési határideje 15 nap.

A **TOP-6.2.1-19-SH1-2019-00001** azonosító számú, **„Új bölcsőde építése Szombathelyen"** elnevezésű projekt esetében 2021. november 3-i ajánlattételi határidővel lezárult a második közbeszerzési eljárás. A beérkezett 3 db ajánlat műszaki, közbeszerzési és jogi szempontból történő értékelése van folyamatban.

A **TOP-6.1.3-15-SH1-2016-00001** azonosító számú **„Szombathelyi Vásárcsarnok felújítása”** elnevezésű projekt esetében 2021. november 5-én jóváhagyásra került a 6. számú szakmai beszámoló a KSZ részéről.

A **KEOP-4.10.0/U/15-2015-0006** azonosító számú **„A szombathelyi Oladi Általános Iskola uszodájának fejlesztése”** projekt esetében 2021. május 20-án az 5. sorszámú Záró

Projekt Fenntartási Jelentés benyújtásra került, a három indikátor érték közül egy, a megújuló energiahordozó felhasználás mennyisége nem érte el a szükséges 75%-ot, ezért várhatóan a Támogató szabálytalansági eljárást fog kezdeményezni az Önkormányzat ellen, amely a támogatási összeg bizonyos mértékű visszafizetését vonja maga után. Az uszodában a hőszivattyút nem az előírt módon használták, illetve az indikátor érték nagy valószínűséggel túlbecslésre került. 2021.10. 01-jén megkeresés érkezett az ITM-ből, hogy vizsgálja felül az Önkormányzat a 3-5. számú projekt fenntartási jelentés tényértékeit. A felülvizsgálat 2021.10. 20-án megtörtént, az Önkormányzat nem kíván a leadott indikátor értékeken változtatni.

A **TOP-6.6.1-16-SH1-2018-00002** számú **„Kiskar utcai orvosi rendelők felújítása”** projekt esetében az 5 évesfenntartási időszak első jelentésbenyújtási kötelezettséghez ért. 2021. november 21-e ennek határideje, az 1. számú Projekt Fenntartási Jelentés 2021. november 10-én beküldésre került.

A **TOP 6.6.2-15-SH1-2016-00001** számú **„Szociális alapszolgáltatások fejlesztése Szombathelyen”** projekt esetében az 5 évesfenntartási időszak első jelentésbenyújtási kötelezettséghez ért. 2021. november 25-e ennek határideje, jelenleg a szükséges dokumentumok összeállítása történik a Városfejlesztési Kft.-vel közösen.

A **TOP-6.4.1-15-SH1-2016-00001** számú **„Szombathely Megyei Jogú Város kerékpárosbarát fejlesztése”** című projekt projektfejlesztés végi Támogatási Szerződése 2021. augusztus 18-án lépett hatályba. A kerékpártámaszokra vonatkozó közbeszerzés sikeresen, míg a közbringa beszerzés közbeszerzési eljárása eredménytelenül zárult. A Közgyűlés 2021. szeptember 30-i ülésén hozott döntése alapján kezdeményezésre került a közbringa projektelem elhagyása a Közreműködő Szervezetnél.

A **TOP-6.5.1-16-SH1-2018-00001** számú **„Maros és Pipitér Óvoda energetikai korszerűsítése”** projektben a hőszivattyúk beépítése megtörtént, a kivitelezés befejeződött. A 100%-os kivitelezéshez tartozó mérföldkő dátuma 2021. október 29., ezt követő 30 napon belül kerül megtartásra a képzés az üzemeltetéssel kapcsolatban. Ennek kapcsán már a vállalkozó felvette a kapcsolatot az intézmények vezetőivel.

A **TOP-6.5.1-16-SH1-2018-00002** számú **„Oladi Szakgimnázium és Szakközépiskola energetikai korszerűsítése”** projekt kivitelezése zajlik. A 50%-os készültséget elérte a kivitelezés készültségi szintje.

Az **NKA Hangfoglaló Könnyűzene Támogató Program Kollégiuma** által támogatott **„Stratégia alkotás és a szombathelyi könnyűzenei élet fejlesztési koncepciójának kidolgozása”** projektben a piackutatás elkészült, a tanácsadók elvégezték munkájukat. A projekt megvalósítása folyamatban van, a koncepció készül. Határidő: 2021. december 31.

A **„Multifunkcionális közszolgáltatási telephely fejlesztése Szombathelyen”** című projekt kapcsán az irodaház építése befejeződött, a projekt jelen ütemezés szerint 2021. december 27-ig tart.

A **TOP-6.1.4-16-SH1-2017-00001 „Képtár turisztikai célú felújítása”** című projektben a kivitelezés befejeződött, a műtárgyvilágítás felszerelésre került és a műszaki átadás-átvételi eljárás befejeződött. Az eszközbeszerzés egy részére, a tárlatvezető applikáció beszerzésére a közbeszerzési eljárás előkészítése folyamatban van. A projektben keletkezett maradványösszeget az épület mellékhelyiségeinek felújítására fordítja a projektgazda, ennek előkészítése is zajlik. 2021. október 21-én a Támogatási Szerződés módosítása aláírásra került.

A **TOP-6.1.4-16-SH1-2017-00003 „Víztorony és környezetének turisztikai célú fejlesztése”** című pályázat kapcsán a záró szakmai beszámoló benyújtása megtörtént, a jóváhagyását követően kezdődik meg a projekt fenntartási szakasza.

A **TOP-6.1.4-16-SH1-2017-00004** jelű **„Schrammel Imre életművének méltó elhelyezése Szombathelyen**” című projekt esetében a kivitelezési munkák 100%-os készültségi szinten állnak, a műszaki átadás-átvételi eljárás lezárult.

A projekt zárásával kapcsolatban állásfoglalást kértünk és kaptunk a Közreműködő Szervezettől, hogy a kapcsolódó Képtár felújítására irányuló projekt zárása előtt lezárható a Schrammel projekt, amennyiben nyilatkozik a Kedvezményezett arról, hogy a vállalt közös tevékenység a Képtár projekt keretében annak zárásáig megvalósul.

A **TOP-6.1.1-15-SH1-2016-00001 „A szombathelyi Északi Iparterület fejlesztése”** címűprojekt keretében tervezett beruházás elkészült. Mindegyik szakmai beszámoló benyújtásra került, beleértve a záró szakmai beszámolót is, amely még nem került támogató általi jóváhagyásra.

A **TOP-6.5.2-15-SH1-2016-00001** jelű, **„Megújuló Szombathely – tiszta energia saját erőből”** projekt esetében 2021. 09. 30-án újabb módosítási kérelem beküldésére került sor, mivel a mérföldkő időpontjáig még nem érkeztek meg a szükséges engedélyek. A 3. mérföldkő dátumát 2021. október 30-ra kérte az Önkormányzat módosítani. A kivitelezésre vonatkozó közbeszerzési eljárás előkészítése a SZOVA Zrt.-nél folyamatban van.

A **TOP-6.4.1-15-SH1-2019-00003** számú, **„Szombathely és Vép településeket összekötő kerékpárút megépítése"** és a **TOP-6.4.1-15-SH1-2019-00004** számú, **„Szombathely és Balogunyom településeket összekötő kerékpárút megépítése”** című projektek 1. és 2. Szakmai Beszámolója 2021. október 26-án elfogadásra került.

A Szombathely - Balogunyom kerékpárút 2. sz. kifizetési igénylés hiánypótlása zajlik.

A **TOP-6.1.5-15-SH1-2019-00002** számú, **„Ferenczy utca hiányzó szakaszának kiépítése**” című projekt 2. sz. pénzügyi beszámolója 2021. október 26-án, EPTK felületen rögzítésre és beküldésre került.

A **TOP-6.9.1-15-SH1-2016-00001** számú, **„Társadalmi együttműködést elősegítő komplex programok az Óperint városrészen”** című projekt záró szakmai beszámolójának és kifizetési igénylésének hiánypótlása zajlik.

Az **Informatikai Iroda** az előző Közgyűlés óta eltelt időszakban napi szinten felügyelte és karbantartotta a hivatali munkához szükséges számítógépeket és egyéb informatikai, infokommunikációs eszközöket, valamint a helyi hálózatot. Ellátta az üzemeltetési, valamint az elektronikus ügyintézéssel kapcsolatos feladatokat. Az ügyintézők részére rendszeres informatikai támogatást biztosított a napi feladatok során. Gondoskodott a hivatali kapuval kapcsolatos adminisztrációs feladatok végrehajtásáról. Elvégezte a szükséges adatarchiválásokat, továbbá az adatmentéseket. Közreműködött az önkormányzati rendeletek elektronikus közzétételében. Az egyes osztály-, illetve irodaszintű szervezeti egységekkel együttműködve ellátta a város honlapjának működtetését, a szükséges frissítések átvezetését, illetve a közérdekű adatok elektronikus közzétételét. Új informatikai rendszer bevezetését koordinálta. Publikálta az Általános Hatósági Iroda által előkészített iForm űrlapokat. Egyeztette a választással, a népszavazással összefüggő informatikai feladatokat.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

A beszámolási időszakban Szombathely Megyei Jogú Város Önkormányzata 2021. évi belső ellenőrzési tervének, valamint Szombathely Megyei Jogú Város Önkormányzata által alapított és fenntartott intézményekre vonatkozó 2021. évi felügyeleti ellenőrzési terv ütemezésének megfelelően kerültek lefolytatásra a vizsgálatok.

A beszámolási időszakban befejeződött az alábbi vizsgálat:

* A Savaria Szimfonikus Zenekar 2016 - 2020. gazdasági évekre vonatkozó költségvetési gazdálkodása szabályszerűségének vizsgálata. Az ellenőrzés kiterjedt az intézmény gazdálkodásának szabályozottságára, valamint a belső kontrollok működésének megítélésére.

A vizsgálat tapasztalatairól az iroda a vonatkozó jogszabályban foglaltaknak megfelelően a 2022. áprilisi Közgyűlésen számol be.

2021. november hónapban új vizsgálatot indított el az iroda az alábbiak szerint:

* Projektek lebonyolításának vizsgálata Szombathely Megyei Jogú Város Polgármesteri Hivatalában.

A vizsgálat célja annak megállapítása, hogy a kiválasztott projekt lebonyolítása megfelel-e az ellenőrzési nyomvonalban foglaltaknak.

A vizsgálat várhatóan 2021. december végén fog befejeződni.

2021. novemberében megkezdődött a felkészülés a következő, 2022-es év feladataira is. Lefolytatta az iroda a kockázatelemzést, amely alapján kidolgozta a 2022. évi belső ellenőrzési és fenntartói ellenőrzési tervet, amelyet a 2021. decemberi Közgyűlésen mutat be a képviselőtestületnek.

A **Gondnoksági Iroda a**z elmúlt időszakban is folyamatosan gondoskodott a Polgármesteri Hivatal működéséhez szükséges technikai és egyéb eszközök beszerzéséről, szolgáltatások megrendeléséről. (üdítőitalok, papír-írószerek, nyomtatványok, tisztítószerek stb.). A ház üzemeltetéséhez fontos eszközök karbantartását, cseréjét elvégeztette, mint pl. az ügyfélliftek és a teherliftek működéséhez szükséges központi zárszerkezetek cseréje, a házasságkötő terem és a nagyterem klímaberendezéseinek cseréje. Ellátja a munka- és tűzvédelemmel kapcsolatos feladatokat, szervezi a munka- és tűzvédelmi oktatásokat. A járvány ideje alatt folyamatosan gondoskodik a védekezéshez szükséges eszközök (kesztyű, maszk, fertőtlenítő folyadékok stb.) beszerzéséről, valamint a Hivatal épületének többszöri fertőtlenítéséről. Az épületben lévő irodák közül többnek az átalakítása, felújítása, valamint új bútorok beszerzése is az iroda közreműködésével megvalósult.

Kérem a Tisztelt Közgyűlést tájékoztatóm elfogadására.

**Szombathely, 2021. november „ ”**

 **/: Dr. Károlyi Ákos :/**

**HATÁROZATI JAVASLAT**

**.…/2021. (XI. 25.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:** Dr. Károlyi Ákos jegyző

**Határidő:** azonnal